CELEX: 32021R2083
Language: lt
Date: 2021-11-26 00:00:00
Title: Komisijos įgyvendinimo reglamentas (ES) 2021/2083 2021 m. lapkričio 26 d. kuriuo sustabdomas įgyvendinimo reglamentais (ES) 2018/886 ir (ES) 2020/502 nustatytų prekybos politikos priemonių, susijusių su tam tikrais Jungtinių Amerikos Valstijų kilmės produktais, taikymas

2021 11 29   
               
               
                  LT
               
               
                  Europos Sąjungos oficialusis leidinys
               
               
                  L 426/41
               
            
         KOMISIJOS ĮGYVENDINIMO REGLAMENTAS (ES) 2021/2083
         2021 m. lapkričio 26 d.
         kuriuo sustabdomas įgyvendinimo reglamentais (ES) 2018/886 ir (ES) 2020/502 nustatytų prekybos politikos priemonių, susijusių su tam tikrais Jungtinių Amerikos Valstijų kilmės produktais, taikymas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 654/2014 dėl Europos Sąjungos teisių taikyti tarptautines prekybos taisykles ir užtikrinti šių taisyklių vykdymą, kuriuo iš dalies keičiamas Tarybos reglamentas (EB) Nr. 3286/94, nustatantis Bendrijos procedūras bendros prekybos politikos srityje siekiant užtikrinti Bendrijos teisių pagal tarptautinės prekybos taisykles, visų pirma tas, kurios nustatytos Pasaulio prekybos organizacijoje, įgyvendinimą (1), ypač į jo 7 straipsnio 3 dalį,
         kadangi:
         
                     (1)
                  
                  
                     2018 m. birželio 20 d. Komisija priėmė Įgyvendinimo reglamentą (ES) 2018/886 (2) dėl tam tikrų prekybos politikos priemonių, susijusių su tam tikrais Jungtinių Amerikos Valstijų kilmės produktais, kuriame numatyta tam tikriems į Sąjungą importuojamiems Jungtinių Valstijų kilmės produktams taikyti tokius papildomus muitus:
                     
                                 a)
                              
                              
                                 pirmuoju etapu to reglamento I priede išvardytiems importuojamiems produktams nustatytus papildomus 10 % ir 25 % ad valorem muitus, kaip nurodyta tame priede, įsigaliojusius 2018 m. birželio 21 d. ir taikomus tol, kol Jungtinės Valstijos produktams iš Sąjungos nustos taikyti savo apsaugos priemones;
                              
                           
                                 b)
                              
                              
                                 antruoju etapu to reglamento II priede išvardytiems importuojamiems produktams nustatytus papildomus 10 %, 25 %, 35 % ir 50 % ad valorem muitus, kaip nurodyta tame priede, taikomus nuo 2021 m. birželio 1 d. arba datos, kurią PPO Ginčų sprendimo taryba priima sprendimą, kad Jungtinių Valstijų apsaugos priemonės neatitinka atitinkamų Pasaulio prekybos organizacijos steigimo sutarties (toliau – PPO steigimo sutartis) nuostatų, arba PPO Ginčų sprendimo tarybai pranešama apie tokį sprendimą, jei ši data yra ankstesnė, tol, kol Jungtinės Valstijos produktams iš Sąjungos nustos taikyti savo apsaugos priemones;
                              
                           
               
                     (2)
                  
                  
                     2020 m. balandžio 7 d. Komisija priėmė Įgyvendinimo reglamentą (ES) 2020/502 (3), kuriame numatyta tam tikriems į Sąjungą importuojamiems Jungtinių Valstijų kilmės produktams taikyti tokius papildomus muitus:
                     
                                 a)
                              
                              
                                 pirmuoju etapu to reglamento 1 straipsnio 2 dalies a punkte nurodytiems importuojamiems produktams nustatytus papildomus 20 % ir 7 % ad valorem muitus, įsigaliojusius 2020 m. gegužės 8 d. ir taikomus tol, kol Jungtinės Valstijos produktams iš Sąjungos nustos taikyti savo apsaugos priemones;
                              
                           
                                 b)
                              
                              
                                 antruoju etapu to reglamento 1 straipsnio 2 dalies b punkte nurodytam importuojamam produktui taip pat numatyta taikyti papildomą 4,4 % ad valorem muitą nuo 2023 m. vasario 8 d. arba datos, kurią PPO Ginčų sprendimo taryba priima sprendimą, kad Jungtinių Valstijų apsaugos priemonės neatitinka atitinkamų PPO steigimo sutarties nuostatų, arba PPO Ginčų sprendimo tarybai pranešama apie tokį sprendimą, jei ši data yra ankstesnė, iki Jungtinių Valstijų apsaugos priemonių taikymo pabaigos;
                              
                           
               
                     (3)
                  
                  
                     po 2021 m. gegužės 17 d. paskelbto ES ir JAV bendro pareiškimo 2021 m. gegužės 31 d. Komisija priėmė Įgyvendinimo reglamentą (ES) 2021/866 (4) dėl prekybos politikos priemonių, taikomų tam tikriems Jungtinių Amerikos Valstijų kilmės produktams, kuriuo iki 2021 m. lapkričio 30 d. sustabdytas papildomų ad valorem muitų taikymas Įgyvendinimo reglamento (ES) 2018/886 II priede išvardytiems produktams;
                  
               
                     (4)
                  
                  
                     Komisija Sąjungos vardu gali iš dalies pakeisti įgyvendinimo reglamentus (ES) 2018/886 (5) ir (ES) 2020/502 (6), jei mano, kad tai tikslinga, kad būtų atsižvelgta į bet kokį Jungtinių Valstijų apsaugos priemonių pakeitimą ar pataisą;
                  
               
                     (5)
                  
                  
                     2021 m. spalio 31 d. Jungtinės Valstijos paskelbė šiuos atitinkamų apsaugos priemonių pakeitimus, kurie įsigalios nuo 2022 m. sausio 1 d.:
                     
                                 i)
                              
                              
                                 Jungtinės Valstijos „vietoj galiojančio 25 procentų muitų tarifo, taikomo ES plieno produktams pagal 232 skirsnį, taikys tarifinę kvotą“. Kvota grindžiama ankstesnių laikotarpių atitinkamų Sąjungos kilmės plieno produktų importo apimtimis;
                              
                           
                                 ii)
                              
                              
                                 Jungtinės Valstijos „vietoj galiojančio 10 procentų muitų tarifo, taikomo ES aliuminio produktams pagal 232 skirsnį, taikys tarifinę kvotą“. Kvota grindžiama buvusiomis atitinkamų Sąjungos kilmės aliuminio produktų importo apimtimis;
                              
                           
                                 iii)
                              
                              
                                 Jungtinės Valstijos „2021 finansiniais metais taikytas ir panaudotas išimtis iš ES importuotiems plieno produktams pratęs dvejiems kalendoriniams metams, t. y. iki 2023 m. gruodžio 31 d., be būtinybės prašyti pratęsti“;
                              
                           
                                 iv)
                              
                              
                                 Jungtinės Valstijos netaikys 232 skirsnyje numatytų muitų iš Sąjungos importuojamiems išvestiniams plieno gaminiams ir išvestiniams aliuminio gaminiams;
                              
                           
               
                     (6)
                  
                  
                     todėl Sąjunga turėtų sustabdyti papildomų ad valorem muitų, nustatytų įgyvendinimo reglamentais (ES) 2018/886 ir (ES) 2020/502, taikymą laikotarpiui iki 2023 m. gruodžio 31 d. Sustabdymas turėtų vykti taip:
                     
                                 i)
                              
                              
                                 papildomų ad valorem muitų, taikomų Įgyvendinimo reglamento (ES) 2018/886 I priede išvardytiems produktams, taikymas turėtų būti sustabdytas nuo 2022 m. sausio 1 d.;
                              
                           
                                 ii)
                              
                              
                                 papildomų ad valorem muitų, kurių taikymas Įgyvendinimo reglamento (ES) 2018/886 II priede išvardytiems produktams sustabdytas iki 2021 m. lapkričio 30 d., taikymas turėtų būti sustabdytas ir toliau – nuo 2021 m. gruodžio 1 d.;
                              
                           
                                 iii)
                              
                              
                                 papildomų ad valorem muitų, taikomų Įgyvendinimo reglamento (ES) 2020/502 1 straipsnio 2 dalies a ir b punktuose išvardytiems produktams, taikymas turėtų būti sustabdytas nuo 2022 m. sausio 1 d.;
                              
                           
                                 iv)
                              
                              
                                 papildomo ad valorem muito, taikomo Įgyvendinimo reglamento (ES) 2020/502 1 straipsnio 2 dalies b punkte nurodytam produktui nuo 2023 m. vasario 8 d., taikymas turėtų būti sustabdytas nuo 2023 m. vasario 8 d.;
                              
                           
               
                     (7)
                  
                  
                     šis sustabdymas leistų Sąjungai ir Jungtinėms Valstijoms gerokai paspartinti vykstantį bendradarbiavimą, be kita ko, siekiant panaikinti atitinkamus muitų tarifus. Tačiau reikėtų pažymėti, kad JAV priemonių taikymo išimtys galiotų tik iki 2023 m. gruodžio 31 d. Tokios išimtys, taikomos importuotojams į JAV importuojant Sąjungos produktus, gerokai sumažina neigiamą Jungtinių Valstijų apsaugos priemonių poveikį. Todėl laikoma, kad sustabdymas iki 2023 m. gruodžio 31 d. yra sustabdymas pakankamam ir pagrįstam laikotarpiui ir juo tinkamai atsižvelgiama į 2021 m. spalio 31 d. Jungtinių Valstijų pranešimus;
                  
               
                     (8)
                  
                  
                     Reglamento (ES) Nr. 654/2014 4 straipsnio 2 dalies c punkte reikalaujama, kad Sąjungos veiksmai būtų iš esmės lygiaverčiai nuolaidų ar kitų įsipareigojimų, kuriems poveikį daro trečiosios šalies apsaugos priemonės, lygiui;
                  
               
                     (9)
                  
                  
                     Komisija turėtų nuolat peržiūrėti sustabdymą atsižvelgdama į naujus pokyčius, pavyzdžiui, pokyčius, dėl kurių gali pablogėti Sąjungos eksporto, kuriam ir toliau taikomos Jungtinių Valstijų apsaugos priemonės, padėtis, įskaitant visas kliūtis, darančias poveikį Sąjungos eksportui. Komisija gali iš dalies pakeisti šį reglamentą, kad būtų atsižvelgta į tokius pokyčius, bet kokį Jungtinių Valstijų apsaugos priemonių pakeitimą ar pataisą;
                  
               
                     (10)
                  
                  
                     sustabdymas nedaro poveikio Sąjungos pozicijai, kad Jungtinių Valstijų apsaugos priemonės tebėra nesuderinamos su PPO steigimo sutartimi;
                  
               
                     (11)
                  
                  
                     šiame reglamente nustatytos priemonės atitinka Europos Parlamento ir Tarybos reglamentu (ES) 2015/1843 (7) įsteigto Prekybos kliūčių komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Papildomų 10 % ir 25 % ad valorem muitų taikymas Įgyvendinimo reglamento (ES) 2018/886 I priede išvardytiems importuojamiems produktams sustabdomas nuo 2022 m. sausio 1 d. iki 2023 m. gruodžio 31 d.
            Papildomų 10 %, 25 %, 35 % ir 50 % ad valorem muitų taikymas Įgyvendinimo reglamento (ES) 2018/886 II priede išvardytiems importuojamiems produktams sustabdomas nuo 2021 m. gruodžio 1 d. iki 2023 m. gruodžio 31 d.
            Nedarant poveikio bet kokiam tolesniam sustabdymui ir keitimui, įskaitant ankstesnį grąžinimą, Įgyvendinimo reglamente (ES) 2018/886 numatyti muitai taikomi nuo 2024 m. sausio 1 d.
         
         
            2 straipsnis
            Įgyvendinimo reglamento (ES) 2020/502 taikymas sustabdomas iki 2023 m. gruodžio 31 d. taip:
            
                        a)
                     
                     
                        papildomų 20 % ir 7 % ad valorem muitų taikymas Įgyvendinimo reglamento (ES) 2020/502 1 straipsnio 2 dalies a punkte išvardytiems importuojamiems produktams – nuo 2022 m. sausio 1 d.;
                     
                  
                        b)
                     
                     
                        papildomo 4,4 % ad valorem muito taikymas Įgyvendinimo reglamento (ES) 2020/502 1 straipsnio 2 dalies b punkte nurodytam importuojamam produktui – nuo 2023 m. vasario 8 d.
                     
                  Nedarant poveikio bet kokiam tolesniam sustabdymui ir keitimui, įskaitant ankstesnį grąžinimą, Įgyvendinimo reglamente (ES) 2020/502 numatyti muitai taikomi nuo 2024 m. sausio 1 d.
         
         
            3 straipsnis
            Šis reglamentas įsigalioja 2021 m. lapkričio 30 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 189, 2014 6 27, p. 50; reglamentas su pakeitimais, padarytais 2015 m. spalio 6 d. Europos Parlamento ir Tarybos reglamentu (ES) 2015/1843 (OL L 272, 2015 10 16, p. 1) ir 2021 m. vasario 10 d. Europos Parlamento ir Tarybos reglamentu (ES) 2021/167 (OL L 49, 2021 2 12, p. 1).
         
            (2)  2018 m. birželio 20 d. Komisijos įgyvendinimo reglamentas (ES) 2018/886 dėl tam tikrų prekybos politikos priemonių, susijusių su tam tikrais Jungtinių Amerikos Valstijų kilmės produktais, ir kuriuo iš dalies keičiamas Įgyvendinimo reglamentas (ES) 2018/724 (OL L 158, 2018 6 21, p. 5).
         
            (3)  2020 m. balandžio 6 d. Komisijos įgyvendinimo reglamentas (ES) 2020/502 dėl tam tikrų prekybos politikos priemonių, susijusių su tam tikrais Jungtinių Amerikos Valstijų kilmės produktais (OL L 109, 2020 4 7, p. 10).
         
            (4)  2021 m. gegužės 28 d. Komisijos įgyvendinimo reglamentas (ES) 2021/866, kuriuo sustabdomas Įgyvendinimo reglamentu (ES) 2018/886 nustatytų prekybos politikos priemonių, susijusių su tam tikrais Jungtinių Amerikos Valstijų kilmės produktais, taikymas (OL L 190, 2021 5 31, p. 94).
         
            (5)  Įgyvendinimo reglamento (ES) 2018/886 7 konstatuojamoji dalis.
         
            (6)  Įgyvendinimo reglamento (ES) 2020/502 19 konstatuojamoji dalis.
         
            (7)  2015 m. spalio 6 d. Europos Parlamento ir Tarybos reglamentas (ES) 2015/1843, kuriuo nustatomos Sąjungos procedūros bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Sąjungos teisių įgyvendinimą (OL L 272, 2015 10 16, p. 1).